钦定古今图书集成/明伦汇编/闺媛典/第101卷 > 皇清七 > 龚廷谏妻王氏
## 钦定古今图书集成/明伦汇编/闺媛典/第101卷 > 皇清七 > 龚廷谏妻王氏

按《嘉定县志》：王氏，龚廷谏妻，王伯昇女。归龚二载，廷谏亡，矢志自守。乙酉夏，里凶徐月溪纠众劫王，欲犯之。王绐曰：“汝远来劳苦，姑少憩，吾即出耳。” 乃入别室，以针缝表里衣裳，赴宅后池中死。众犹索之尸，特立水面，示不可犯状，众骇散。

龚氏收之，与廷谏合葬。时邑无长吏，法不伸。未几月溪病背痈死。既掩坎，雷发其棺，碎击之。里儒诸士俨为之传。